**Remedy Entertainment Oyj** on suomalainen vuonna 1995 perustettu videopelejä kehittävä yritys, joka tunnetaan *Max Payne*- ja *Alan Wake* -peleistään.

Historia
--------

### 1995: Perustaminen

Future Crew -demoryhmäläiset perustivat Remedy Entertainmentin vuonna 1995 Samuli Syvähuokon aloitteesta. Työtilana toimi aluksi Syvähuokon vanhempien autotalli, eikä palkkaa ollut varaa maksaa. Ensimmäinen peliprojekti joukkoistettiin demopiireille: sana laitettiin kiertämään, että Remedy tarjoaisi parasta ideaa pelijulkaisijoille. Kiinnostavin oli TET-demoryhmän kehittämä grafiikkarutiini, joka mahdollisti 3D-laatikoiden piirtämisen tasaiselle, liikkuvalle pinnalle. Ideaa kehitettiin pidemmälle, ja lopulta siitä syntyi Remedyn ensimmäinen peli, *Highspeed*. Apogee tarjoutui pelin julkaisijaksi ja halusi siihen mukaan aseita, minkä seurauksena pelin nimeksi muutettiin *Death Rally*. Peli julkaistiin vuonna 1996. Remedy pääsi suuren yhtiön piiriin sattumalta, sillä pian Apogee julkaisi *Duke Nukem 3D:n* ja muutti nimensä 3D Realmiksi. *Micro Machinesistä* ja *Super Sprintistä* vaikutteita saanut ylhäältä kuvattu räiskintäkaahailu myi yli 100 000 kappaletta.

### 1996–2004: Max Payne

Menestyksen myötä Remedy aloitti kolme uutta peliprojektia, joista pian päätettiin keskittyä vain yhteen – kolmannen persoonan ammuntapeliin nimeltä *Dark Justice*, joka sai myöhemmin nimen *Max Payne*. Peli esiteltiin ensi kerran vuoden 1998 E3-messuilla, jolloin se muistutti *Tomb Raideria*. 3D Realms rahoitti peliä, mutta kukaan ei vielä tiennyt kuinka iso projektista tulisi. Yrityksen kunnianhimo kasvoi hankkeen edetessä ja toiminta ammattimaistui. Vuonna 1997 Remedy muutti oikeisiin toimitiloihin Espoon Niittykumpuun. Yhtiön perustajien välit olivat kiristyneet, ja Syvähuokon palattua armeijasta kesällä 2000 hallitus erotti hänet virasta.

Remedy kehitti myös tietokoneiden suorituskyvyn testaamiseen Final Reality -ohjelman, jonka kehittämiseen perustettiin myöhemmin erillinen yritys Futuremark. Ohjelman nimi oli viittaus Second Reality -demoon.

Vuonna 2001 julkaistusta *Max Paynesta* tuli aikakautensa suosituin suomalainen peli, ja jatko-osansa kanssa se on myynyt yhteensä noin kahdeksan miljoonaa kappaletta. Remedyllä oli pelin suhteen korkeat tavoitteet, minkä vuoksi kehitysaikataulukin venähti – 4,5-vuotisen hankkeen aikana kehittäminen piti aloittaa monta kertaa alusta, sillä tekniikka kehittyi tekemisen aikana. Peli tuli erityisesti tunnetuksi aikaa hidastavasta "Bullet time" -efektistä, joka teki pelistä toimintaelokuvamaisen. *Max Payne* sai hyviä arvosteluja ja palkittiin monessa yhteydessä vuoden parhaana toimintapelinä. Vuonna 2002 Remedy myi *Max Paynen* oikeudet 10 miljoonalla dollarilla ja satoja tuhansia osakkeita vastaan Take-Two Interactivelle. Jatko-osa *The Fall of Max Payne* julkaistiin vuonna 2003. *Max Paynesta* tuli myös ensimmäinen suomalainen peli, josta on tehty Hollywood-elokuva. Rockstar jatkoi pelisarjan kehittämistä omillaan ja julkaisi vuonna 2012 *Max Payne 3:n*.

### 2005–2015: Yhteistyö Microsoftin kanssa ja Quantum Break

*Max Paynen* jälkeen Remedy käytti vuoden uusien peli-ideoiden kehittelyyn, mutta vasta kahden vuoden päästä sillä oli jotain esiteltävää julkaisijoille. Remedy esitteli *Alan Wake* -toimintapelin konseptia yhdeksälle julkaisijalle, joista se valitsi yhteistyökumppaniksi Microsoft Game Studiosin joulukuussa 2005. Alun perin pelin piti tulla markkinoille vuonna 2007, mutta kehitys viivästyi. Vista-käyttöjärjestelmän flopattua Microsoft päätti julkaista *Alan Waken* Xbox 360:lle. Lopulta peli julkaistiin vuonna 2010, mutta se ei myynyt odotusten mukaisesti vaikka saikin myönteisen vastaanoton kriitikoilta. Kaksi vuotta myöhemmin Remedy kehitti siitä omillaan Windows-käännöksen, ja yhteensä se on myynyt lisäosineen noin 4,5 miljoonaa kappaletta.

Toukokuussa 2013 paljastettiin, että Remedy kehittää Xbox One -pelikonsolille uutta toimintapeliä nimeltä *Quantum Break*. Se julkaistiin huhtikuussa 2016 Xbox Onelle ja Windows 10:lle. Peli on Suomen videopelialan historian suurin tuotanto. Erikoista *Quantum Breakissa* on televisiosarjan kytkentä osaksi peliä. Jokaisen pelijakson lopussa pelaaja joutuu tekemään valintoja, jotka vaikuttavat pelijakson jälkeen nähtävän televisiosarjan tapahtumiin. Televisiosarja kuvattiin Yhdysvalloissa.

Vuonna 2015 Remedystä lähtivät Oskari Häkkinen, joka perusti oman yrityksen nimeltä Futurefly, ja toimitusjohtaja Matias Myllyrinne, joka palkattiin Wargaming.net-yritykseen.

### 2016−: Quantum Breakin jälkeen

Kesäkuussa 2016 Remedy ilmoitti työstävänsä kahta uutta peliä, joista kumpikaan ei liity aiempiin nimikkeisiin. Remedy on jakaantunut kahteen eri tiimiin, jotka kehittävät kumpikin omaa peliään. Toinen peleistä julkaistaan uuden yhteistyökumppanin kanssa. Heinäkuussa 2016 Remedy paljasti, että se on kehittämässä tarinatilaa eteläkorealaisen Smilegaten *CrossFire*-ammuntapelin jatko-osaan. *Crossfire* on ilmaiseksi pelattava ensimmäisen persoonan ammuntapeli, joka on erityisen suosittu Kiinassa ja Etelä-Koreassa. Yksi peliprojekteista kulkee koodinimellä *P7*.

2016 toimitusjohtajana ollut Markus Mäki siirtyi tuotevalvonnan puolelle ja uudeksi toimitusjohtajaksi valittiin Tero Virtala.

E3 2018 -tapahtumassa esiteltiin yhtiön tuleva peli *Control*, joka ennen tunnettiin projektinimellä *P7*. *Control* julkaistiin 27. elokuuta 2019 Microsoft Windowsille, PlayStation 4:lle ja Xbox Onelle.

Aiempien pelien *Quantum Break* ja *Alan Wake* julkaisuoikeudet olivat vielä Microsoftin hallussa, joista *Quantum Breakin* immateriaalioikeudet ovat myös Microsoftin omistuksessa.
Heinäkuussa 2019 Remedy hankki *Alan Wake* -pelin oikeudet takaisin Microsoftilta.

Remedyn tulevia projekteja ovat *Vanguard* ja toinen vielä julkaisematon projekti. Yhtiö on kertonut julkaisusopimuksesta Epic Gamesin kanssa kahdelle usealle alustalle julkaistavalle pelille.

Huhtikuussa 2022 yhtiö kertoi ensimmäisen ja toisen *Max Payne* -pelin uusintaversioiden teosta niiden oikeudet omistavan Rockstar Gamesin kanssa.

*Alan Wake 2* on noussut Remedyn nopeimmin myyväksi peliksi, joka on helmikuuhun 2024 mennessä myynyt 1,3 miljoonaa kappaletta. Peli ei kuitenkaan ole vielä tuottanut voittoa. Aiempi peli *Control* on myynyt neljä miljoonaa kappaletta. *Alan Wake 2*:een on tulossa kaksi ladattavana sisältönä julkaistavaa laajennusta. Yhtiön muita projekteja ovat *Condor*, *Control 2* ja kahden ensimmäisen *Max Payne* -pelin uusintaversiota.

Helmikuussa 2024 Remedy ilmoitti ostaneensa *Control*-sarjan oikeudet takaisin 505 Gamesiltä 17 miljoonan euron hintaan. Summa vastaa 505 Gamesin antamaa rahoitusta jatko-osaan *Control 2* ja spin-off -peliin *Condor*. Tämän myötä Remedyllä on täysi hallinta sarjaan, mutta 505 Games jatkaa jakelijana vuoden loppuun saakka.

Pelit
-----

| Julkaisuvuosi | Peli | Alusta(t) |
| --- | --- | --- |
| 1996 | *Death Rally* | MS-DOS |
| 2001 | *Max Payne* | Microsoft Windows, PlayStation 2, Xbox, Game Boy Advance, iOS, Android |
| 2003 | *Max Payne 2: The Fall of Max Payne* | Microsoft Windows, Xbox, PlayStation 2 |
| 2010 | *Alan Wake* | Xbox 360, Microsoft Windows (2012) |
| 2011 | *Death Rally (uusversio)* | iOS, Android, Microsoft Windows |
| 2012 | *Alan Wake's American Nightmare* | Xbox Live Arcade, Microsoft Windows |
| 2014 | *Agents of Storm* | iOS |
| 2016 | *Quantum Break* | Xbox One, Microsoft Windows |
| 2019 | *Control* | PlayStation 4, Windows, Xbox One |
| 2023 | *Alan Wake 2* | PlayStation 5, Windows, Xbox Series |

Lähteet
-------

* Koistinen, Olavi: Näin syntyi suomalainen peliteollisuus *Kuukausiliite, Helsingin Sanomat*.  9.11.2013. Sanoma. Viitattu 15.4.2015.
* Kuorikoski, Juho: *Sinivalkoinen pelikirja – Suomen pelialan kronikka 1984–2014*. Saarijärvi: Fobos Kustannus, 2014. ISBN 978-952-67937-1-9.
* Lappalainen, Elina: *Pelien valtakunta. Miten suomalaiset peliyhtiöt valloittivat maailman*. Atena, 2015. ISBN 978-952-300-116-9.

### Viitteet

1. 1 2  New Remedy boss unlocked  11.8.2016. remedygames.com.  Arkistoitu 24.10.2016. Viitattu 23.10.2016. (englanniksi)
2. 1 2 3  Remedyllä työn alla kaksi uutta peliä *www.pelit.fi*. Viitattu 23.4.2017.
3. ↑  Lappalainen, s. 24
4. ↑  Remedy Entertainment Oyj *Yhteisö- ja yritystietojärjestelmä*. Patentti- ja rekisterihallitus ja Verohallinto. Viitattu 29.9.2017.
5. 1 2 3 4 5  Koistinen
6. 1 2 3  Kuorikoski, s. 41
7. ↑  Kuorikoski, s. 40
8. 1 2 3  Kuorikoski s. 65–66.
9. ↑  "Max Payne 2 Announced by Take-Two" (Arkistoitu – Internet Archive), 22.5.2002.
10. ↑  Lappalainen, s. 75–76
11. ↑  Kauppinen, Jukka: Alan Wake parrasvaloissa - Remedy haastattelussa (Haastattelun osa 1: Pelin olemus, synnytys ja julkaisusopimukset.) *eDome*.  18.3.2010. OtavaMedia.  Arkistoitu 20.7.2010. Viitattu 6.7.2010.
12. ↑  Lappalainen, s. 77–78
13. ↑  Lappalainen, s. 79–81
14. ↑  Gallegos, Anthony: Remedy Announces New Title Quantum Break *IGN*.  21.5.2013. IGN Entertainment. Viitattu 21.5.2013. (englanniksi)
15. ↑  Quantum Break coming to Windows 10 *Remedy*.  Arkistoitu 12.2.2016. Viitattu 1.3.2016. (englanniksi)
16. ↑  Lappalainen, s. 89–90
17. ↑  Osborn, Alex: Remedy Boss Leaves Alan Wake Developer to Form New Studio *IGN*.  26.5.2015. Viitattu 1.3.2016.
18. ↑  Purchese, Robert: Remedy boss leaves after 15 years to join Wargaming *Eurogamer*.  3.6.2015. Viitattu 1.3.2016.
19. ↑  Mervaala, Erkki: Remedy työstää kahta ison luokan peliä eikä kumpikaan niistä ole Alan Wake *www.v2.fi*.  8.6.2016. Viitattu 22.7.2016.
20. ↑  Chalk, Andy: Remedy is developing the story mode for upcoming FPS CrossFire 2 *PC Gamer*.  27.7.2016. Viitattu 27.7.2016.
21. ↑  Suurtuotannoistaan tunnettu suomalainen peliyhtiö Remedy esitteli Los Angelesissa odotetun uutuuspelinsä – Tämän takia se voi olla seuraava suomalainen hittipeli  12.6.2018. Helsingin Sanomat. Viitattu 12.8.2018.
22. ↑  Remedy esitteli uutuuspeliään Los Angelesissa – traileria seurasi suosionosoitukset ja syöksyvä osakekurssi  12.6.2018. Yle Uutiset. Viitattu 12.6.2018.
23. ↑  James Batchelor: How Remedy is taking Control of its own destiny  16.6.2018. gamesindustry.biz. Viitattu 21.7.2018.
24. ↑  Christopher Dring: Remedy obtains publishing rights to Alan Wake *gamesindustry.biz*. Viitattu 29.2.2024. (englanniksi)
25. ↑  Tom Phillips: Alan Wake developer Remedy regains publishing rights *eurogamer.net*.  1.7.2019. Viitattu 29.2.2024. (englanniksi)
26. ↑  Haydn Taylor: Remedy holds steady, posting solid growth across the board *gamesindustry.biz*.  14.2.2020. Viitattu 25.2.2020. (englanniksi)
27. ↑  Remedy Entertainment signs with Epic Games to publish two new multi-platform games *remedygames.com*.  26.3.2020.  Arkistoitu 25.4.2022. Viitattu 7.4.2022. (englanniksi)
28. ↑  Sam Machkovech: Rockstar, Remedy shake hands on new Max Payne 1+2 remaster series *arstechnica.com*.  7.4.2022. Viitattu 7.4.2022. (englanniksi)
29. ↑  Victoria Kennedy: Alan Wake 2 fastest-selling Remedy game, but yet to turn a profit *eurogamer.net*.  16.2.2024. Viitattu 16.2.2024. (englanniksi)
30. ↑  Matt Wales: Remedy Entertainment buys Control series rights from 505 Games for €17m *eurogamer.net*.  28.2.2024. Viitattu 29.2.2024. (englanniksi)
31. ↑  Moilanen, Jukka: Agents of Storm *Pelaajalehti*.  5.12.2014.  Arkistoitu 12.7.2015. Viitattu 11.7.2015.
32. ↑  Quantum Break set to launch in 2016 *Remedy*.  Arkistoitu 6.4.2015. Viitattu 11.7.2015.
33. ↑  E3: Remedy julkisti uuden pelinsä – Tällainen on arvoituksellinen Control  12.6.2018. Muropaketti. Viitattu 12.6.2018.
34. ↑  Brian Shea: Alan Wake 2 *gameinformer.com*.  12.6.2023. Viitattu 14.6.2023. (englanniksi)

Aiheesta muualla
----------------

* Remedy Entertainmentin kotisivut (englanniksi)
* Remedy MobyGames-sivustolla (Arkistoitu – Internet Archive) (englanniksi)
* Magnum Opus Games: Remedy Entertainment's History of Innovation. *Complex*-sivuston tekemä dokumentti Remedystä (englanniksi)

  


|  |  |  |  |  |  |  |  |
| --- | --- | --- | --- | --- | --- | --- | --- |
| 

| * n
* k
* m
Remedy Entertainment |
| --- |
|  |
| Videopelit | 
* Death Rally
* Max Payne
* Max Payne 2: The Fall of Max Payne
* Alan Wake
* Alan Wake’s American Nightmare
* Quantum Break
* Control
* Alan Wake II

 |
|  |
| Elokuvat | 
* Max Payne
* Max Payne: Payne & Redemption

 |

 |

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Suomalaiset videopeliyritykset |
| --- |
|  |
| 15 suurinta (2022) | Supercell • Small Giant Games • Rovio • Seriously • Reworks • Remedy Entertainment • Yousician • Next Games • Fingersoft • Lightheart • Housemarque • Sulake • Futureplay • Panzerdog • RedLynx
 |
|  |
| Muita | 10tons • Almost Human • Alternative Games • Bugbear Entertainment • Colossal Order • Everywear Games • Fingersoft • Futuremark Games Studio • Gamelion • Grand Cru • Frozenbyte • Iceflake Studios • LudoCraft • Mekiwi • Nitro Games • PlayRaven • Reborn Games • Red Stage Entertainment • Secret Exit • Star Arcade • Skydome Entertainment • Shiver Games • Small Giant Games • TicBits • Tracktwenty
 |
|  |
| Lakkautettuja | Farmind • Fathammer • Mr. Goodliving • Ninai Games • Recoil Games • Rival Games • Sumea (Digital Chocolate) • Teknopiste • Turmoil Games • Universomo • Wargaming Helsinki
 |
|  |
| Suurimmat yritykset mitattuna liikevaihdon mukaan, Talouselämä 2022 |

 |